ผู้ประกันตนกลุ่มไม่มีสมาร์ทโฟนที่ฝากบุคคลอื่นลงทะเบียน “ม33เรารักกัน” รีบติดต่อประกันสังคม ภายใน 8 -11 มีนาคมนี้
นายทศพล กฤตวงศ์วิมาน เลขาธิการสำนักงานประกันสังคม กระทรวงแรงงาน เปิดเผยถึงการลงทะเบียนโครงการ ม33เรารักกัน รับเงินเยียวยาจากรัฐบาล 4,000 บาท ผ่านแอปพลิเคชัน “เป๋าตัง” ทำให้ผู้ประกันตนมาตรา 33 กลุ่มที่ไม่มีสมาร์ทโฟนไม่สามารถลงทะเบียนได้ หรืออีกกรณีหนึ่ง คือให้ญาติพี่น้อง หรือเพื่อนที่มีสมาร์ทโฟนลงทะเบียนให้ แต่จะไม่สามารถยืนยันตัวตนผ่านแอปพลิเคชัน “เป๋าตัง” ได้ เพราะเป็นสิทธิเฉพาะรายบุคคล ซึ่งในเรื่องนี้ นายสุชาติ ชมกลิ่น รัฐมนตรีว่าการกระทรวงแรงงาน สั่งกำชับให้สำนักงานประกันสังคมหาแนวทางการให้ความช่วยเหลืออย่างเต็มที่ โดยให้สำนักงานประกันสังคมทั่วประเทศ เปิดศูนย์ประสานงานทบทวนสิทธิ ม33เรารักกัน เพื่ออำนวยความสะดวกให้ผู้ประกันตน กลุ่มที่ไม่มีสมาร์ทโฟน แต่ได้ทำการลงทะเบียนไปแล้ว ขอให้รีบมาติดต่อที่สำนักงานประกันสังคมกรุงเทพมหานครพื้นที่/จังหวัด/สาขา ทุกแห่งทั่วประเทศ ที่สะดวก เพื่อขอรับสิทธิในวันที่ 8 - 11 มีนาคม 2564 นี้เท่านั้น สำหรับกลุ่มที่ไม่มีสมาร์ทโฟนและยังไม่เคยลงทะเบียนเลย ขอให้เข้ามาติดต่อเพื่อลงทะเบียน ที่สำนักงานประกันสังคมกรุงเทพมหานครพื้นที่/จังหวัด/สาขา ทุกแห่งทั่วประเทศ ที่สะดวกเช่นกัน แต่กลุ่มนี้ให้มาติดต่อ ในวันที่ 15 - 28 มีนาคม 2564 ขอให้ผู้ประกันตนนำบัตรประจำตัวประชาชน แบบสมาร์ทการ์ด มาเพื่อลงทะเบียนขอรับสิทธิด้วย โดยสำนักงานประกันสังคมได้จัดเจ้าหน้าที่อำนวยความสะดวก พร้อมให้คำแนะนำปรึกษารับเรื่องการลงทะเบียน ตั้งแต่เวลา 08.30 – 18.30 น. ทุกวันไม่เว้นวันหยุดราชการ